text: Traktorringridning er sønderjydernes disciplin
  13 maj 2017 kl. 17.48
  Traktorringridning er nok det man vil kalde en nichesport. Men sønderjyderne er vilde med det.
  Øster Løgum afholdte lørdag traktorringridning. Det foregik på den gamle Befa fabrik, der i 1930’erne fremstillede petroleumsmotorer og, passende nok, landbrugsmaskiner.
  Traktorringridning foregår ligesom almindelig ringridning. Deltagerne kører traktorer gennem en bane, hvor bittesmå ringe hænger i luften. Deltagerne skal så spidde de små ringe med en lanse, mens de kører forbi.
  Der var mere end 50 deltagende. Med 60 point delte Helge Jepsen, Henning Lassen og Morten Ibsen førstepladsen til årets mest sønderjyske disciplin.
  